Simon Keenlyside
Simon Keenlyside er en britisk baryton. Simon Keenlyside blev uddannet som zoolog, før han begyndte sin sanguddannelse i Manchester 1985. En stor interesse for tyske lieder førte ham til Tyskland og Østrig, og han fik engagement på Staatsoper Hamburg, hvor han i 1987 debuterede som Grev Almaviva i Wolfgang Amadeus Mozarts opera Figaros bryllup.
1989-1994 var Keenlyside fast tilknyttet Scottish Opera i Glasgow, hvor han bl.a. sang Papageno i Mozarts Tryllefløjten og titelrollen i Benjamin Brittens Billy Bud, der sammen med Grev Almaviva skulle blive nogle af hans glansroller.
Keenlyside debuterede 1996 på Metropolitan-operaen i New York som Belcore i Gaetano Donizettis Elskovsdrikken, sang 1998 ved en liedkoncert på La Scala i Milano og har siden optrådt på de største opera- og koncertscener verden over med et meget alsidigt repertoire.
Simon Keenlyside er en fremragende sangerskuespiller, der to gange har fået The Lawrence Olivier Award for Outstanding Achievement in Opera; han er desuden en eminent koncertsanger og fortolker af tyske lieder og engelske og franske sange, oftest akkompagneret af pianisten Malcolm Martineau (f. 1960) som fx på den meget roste cd fra 2009 med Robert Schumanns sangcyklus Dichterliebe og lieder af Johannes Brahms. Keenlyside har derudover indsunget mange prisbelønnede dvd'er og cd'er.